## Zakon o izmjenama i dopunama Zakona o zdravstvenoj zaštiti

### NN 117/2008 (13.10.2008.), Zakon o izmjenama i dopunama Zakona o zdravstvenoj zaštiti

# HRVATSKI SABOR

**3375**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZDRAVSTVENOJ ZAŠTITI

Proglašavam Zakon o izmjenama i dopunama Zakona o zdravstvenoj zaštiti, kojega
je Hrvatski sabor donio na sjednici 26. rujna 2008. godine.

Klasa: 011-01/08-01/121
Urbroj: 71-05-03/1-08-2
Zagreb, 2. listopada 2008.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O ZDRAVSTVENOJ ZAŠTITI

Članak 1.

U Zakonu o zdravstvenoj zaštiti (»Narodne novine«, br. 121/03., 44/05., 48/05. i
85/06.) u članku 19. stavci 1. i 2. mijenjaju se i glase:
»Specifična zdravstvena zaštita radnika obuhvaća:
1. liječničke preglede i dijagnostičke postupke radi utvrđivanja radne
sposobnosti,
2. praćenje zdravstvenog stanja radnika,
3. preventivne preglede radnika s obzirom na spol, dob i uvjete rada te pojavu
profesionalne bolesti i ozljede na radu,
4. davanje savjeta o zdravlju, sigurnosti, organizaciji rada i zaštitnim
sredstvima,
5. organiziranje pružanja prve pomoći i hitnih medicinskih intervencija na
mjestu rada,
6. praćenje i analizu pobola s osnove ozljeda na radu i profesionalnih bolesti,
7. stalnu skrb o boljoj prilagođenosti rada, uključujući vrijeme, način i uvjete
rada,
8. sudjelovanje u obavješćivanju, stručnom osposobljavanju i obrazovanju iz
zaštite zdravlja na radu, sigurnosti na radu i organizacije rada,
9. ocjenjivanje uvjeta rada na pojedinom radnom mjestu radi zaštite radnika od
ozljeda na radu i profesionalnih bolesti u vezi s radom,
10. promociju zdravlja i zdravstveno prosvjećivanje,
11. sudjelovanje u mjerama profesionalne rehabilitacije radnika,
12. provođenje dijagnostičkih postupaka radi utvrđivanja profesionalnih bolesti.
Sadržaj mjera specifične zdravstvene zaštite radnika i način njihovog provođenja
propisuje pravilnikom ministar nadležan za zdravstvo na prijedlog Hrvatskog
zavoda za zaštitu zdravlja i sigurnost na radu, a uz suglasnost ministra
nadležnog za poslove rada.«

Članak 2.

U članku 35. iza stavka 1. dodaje se novi stavak 2. koji glasi:
»Specifična zdravstvena zaštita provodi se putem mreže ugovornih subjekata
medicine rada.«
Dosadašnji stavak 2. postaje stavak 3.

Članak 3.

U članku 37. iza riječi: »zdravstvene djelatnosti« dodaju se riječi: »i mreže
ugovornih subjekata medicine rada«.

Članak 4.

U članku 38. dodaje se stavak 3. koji glasi:
»Mrežu ugovornih subjekata medicine rada sukladno Zakonu o zdravstvenom
osiguranju zaštite zdravlja na radu donosi Hrvatski zavod za zdravstveno
osiguranje zaštite zdravlja na radu, uz suglasnost ministra nadležnog za
zdravstvo.«

Članak 5.

U članku 96. stavku 2. iza riječi: »medicine rada« dodaju se riječi: »i
sigurnosti na radu.«
U stavku 3. riječi: »Hrvatski zavod za medicinu rada« zamjenjuju se riječima:
»Hrvatski zavod za zaštitu zdravlja i sigurnost na radu«.

Članak 6.

Naziv odjeljka 3. ispred članka 104. mijenja se i glasi: »Hrvatski zavod za
zaštitu zdravlja i sigurnost na radu«.
Članak 104. mijenja se i glasi:
»Hrvatski zavod za zaštitu zdravlja i sigurnost na radu jest zdravstvena
ustanova za obavljanje djelatnosti medicine rada, praćenje stanja i unapređenje
sigurnosti na radu.
Djelatnost medicine rada obuhvaća zaštitu i očuvanje zdravlja radnika u sigurnoj
i zdravoj radnoj okolini.
Na području specifične zdravstvene zaštite radnika Hrvatski zavod za zaštitu
zdravlja i sigurnost na radu:
– provodi statistička istraživanja iz područja medicine rada,
– planira, predlaže i provodi mjere za očuvanje i unapređenje zdravlja radnika,
te organizirano provodi specifičnu zdravstvenu zaštitu u cilju preventive,
– oblikuje doktrinu, standarde i metode rada pri ocjenjivanju zdravstvene
sposobnosti i praćenju zdravstvenog stanja radnika,
– daje mišljenje na predložene mjere za očuvanje i unapređenje zdravlja sportaša
i sportske populacije,
– vodi registar profesionalnih bolesti te prati i proučava uzroke ozljeda na
radu,
– sudjeluje u predlaganju programa mjera zdravstvene zaštite i nomenklature
dijagnostičkih i terapijskih postupaka, vezano uz specifičnu zdravstvenu zaštitu
radnika,
– sudjeluje u dopunskom stručnom osposobljavanju radnika iz područja medicine
rada,
– obavlja vještačenja u slučaju profesionalne bolesti i ocjene radne
sposobnosti,
– provodi drugostupanjski postupak po posebnim propisima,
– obavlja i ostale poslove u djelatnosti medicine rada sukladno posebnim
propisima.
Na području praćenja stanja i unapređenja sigurnosti na radu Hrvatski zavod za
zaštitu zdravlja i sigurnost na radu:
– prati stanje sigurnosti na radu, istražuje rizike glede ozljeda na radu i
profesionalnih bolesti i provodi statistička istraživanja,
– utvrđuje mjerila i postupke u vezi organizacije rada prilagođene radnicima,
– vodi registre radnika izloženih pojedinim štetnostima, opasnostima i naporima
u slučajevima kada to nalažu propisi iz područja sigurnosti na radu,
– planira, predlaže i provodi mjere za očuvanje i unapređenje sigurnosti
radnika,
– oblikuje doktrinu, standarde i metode rada pri ocjenjivanju uvjeta rada,
– izrađuje metode ispitivanja te modele za rješavanje problema u vezi sa
zaštitom na radu na temelju podataka dobivenih praćenjem zdravlja i sigurnosti
na radu,
– izrađuje stručna mišljenja iz područja sigurnosti na radu,
– pruža stručnu pomoć udruženjima poslodavaca, sindikatima, ustanovama,
trgovačkim društvima i fizičkim osobama ovlaštenim za obavljanje poslova zaštite
zdravlja i sigurnosti na radu kao i tijelima uprave glede podataka iz svoga
djelokruga te provodi vještačenja iz svoga djelokruga,
– provodi preventivne akcije i savjetovanja iz područja sigurnosti na radu,
– sudjeluje u dopunskom stručnom osposobljavanju stručnjaka zaštite na radu,
– obavlja i ostale poslove u djelatnosti sigurnosti na radu sukladno posebnim
propisima.
Pored poslova iz stavka 3. ovoga članka Hrvatski zavod za zaštitu zdravlja i
sigurnost na radu koordinira i stručno nadzire sve ordinacije medicine rada koje
provode specifičnu zdravstvenu zaštitu radnika na području Republike Hrvatske.
Stručni nadzor iz stavka 5. ovoga članka obavlja se sukladno pravilniku koji na
prijedlog Hrvatskog zavoda za zaštitu zdravlja i sigurnost na radu donosi
ministar nadležan za zdravstvo uz prethodno pribavljeno mišljenje nadležne
komore.«

Članak 7.

Iza članka 127. dodaje se članak 127.a koji glasi:
»Članak 127.a
Odredbe članka 125. – 127. ovoga Zakona ne odnose se na državljane država
članica Europske unije.«

Članak 8.

U članku 128. iza stavka 1. dodaje se novi stavak 2. koji glasi:
»Uvjet položenoga stručnog ispita iz stavka 1. ovoga članka ne odnosi se na
državljane država članica Europske unije.«
Dosadašnji stavak 2. postaje stavak 3.

Članak 9.

U članku 137. iza stavka 1. dodaje se novi stavak 2. koji glasi:
»Odredba stavka 1. ovoga članka ne odnosi se na državljane država članica
Europske unije.«
Dosadašnji stavak 2. postaje stavak 3.

Članak 10.

U članku 139. iza stavka 1. dodaju se novi stavci 2. i 3. koji glase:
»Uvjet položenoga stručnog ispita iz stavka 1. ovoga članka ne odnosi se na
državljane država članica Europske unije.
Državljani država članica Europske unije moraju poznavati hrvatski jezik
najmanje na razini koja je potrebna za nesmetanu i nužnu komunikaciju s
pacijentom.«
Dosadašnji stavci 2.-4. postaju stavci 4.-6.

Članak 11.

U članku 141. iza stavka 3. dodaju se novi stavci 4. i 5. koji glase:
»Uvjet položenoga stručnog ispita iz stavka 3. ovoga članka ne odnosi se na
državljane država članica Europske unije.
Državljani država članica Europske unije moraju poznavati hrvatski jezik
najmanje na razini koja je potrebna za nesmetanu i nužnu komunikaciju s
pacijentom.«
Dosadašnji stavci 4.-5. postaju stavci 6.-7.

Članak 12.

Hrvatski zavod za medicinu rada osnovan Zakonom o zdravstvenoj zaštiti (»Narodne
novine«, br. 75/93., 11/94., 55/96., 111/97., 95/00. i 129/00.) od 1. siječnja
2009. nastavlja s radom kao Hrvatski zavod za zaštitu zdravlja i sigurnost na
radu.
Hrvatski zavod za zaštitu zdravlja i sigurnost na radu univerzalni je pravni
sljednik Hrvatskog zavoda za medicinu rada.

Članak 13.

Predsjednik i članovi Upravnog vijeća Hrvatskog zavoda za medicinu rada danom
početka rada Hrvatskog zavoda za zaštitu zdravlja i sigurnost na radu
nastavljaju obavljati dužnost kao predsjednik i članovi Upravnog vijeća
Hrvatskog zavoda za zaštitu zdravlja i sigurnost na radu.
Obvezuje se Upravno vijeće Hrvatskog zavoda za medicinu rada da najkasnije do
dana početka rada Hrvatskog zavoda za zaštitu zdravlja i sigurnost na radu
donese Statut i imenuje ravnatelja.

Članak 14.

Radnici Hrvatskog zavoda za medicinu rada od dana početka rada Hrvatskog zavoda
za zaštitu zdravlja i sigurnost na radu nastavljaju s radom kao radnici
Hrvatskog zavoda za zaštitu zdravlja i sigurnost na radu.

Članak 15.

Ovaj Zakon stupa na snagu osmoga dana od dana objave u »Narodnim novinama«, osim
članaka 7. – 11. koji stupaju na snagu na dan prijama Republike Hrvatske u
Europsku uniju.

Klasa: 500-01/08-01/08
Zagreb, 26. rujna 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Zakon, NN 117/2008-3375
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)